b'\n_START_ARTICLE_\nVaje\n_START_PARAGRAPH_\nVaje je dija\xc5\xa1ki \xc4\x8dasopis, ki je nastajal v letih 1854 in 1855. Pisalo ga je sedem gimnazijcev, Simon Jenko, Valentin Mandelc, Vaclav Bril, Ivan Tu\xc5\xa1ek, Fran Erjavec, Valentin Zarnik in Martin Pol\xc5\xa1e, glavni pobudnik za nastanek pa je bil Simon Jenko. Vaje so nadaljevale izro\xc4\x8dilo dija\xc5\xa1kega \xc4\x8dasopisa Slavija in z literarno-razvojnega vidika niso imele neposrednih u\xc4\x8dinkov, saj so bile namenjene le Vajevcem samim, ti pa so v literarni prostor potem vstopili v Jane\xc5\xbei\xc4\x8devem \xc4\x8casopisu Slovenski Glasnik.\n_START_SECTION_\nOkoli\xc5\xa1\xc4\x8dine nastanka\n_START_PARAGRAPH_\nVaje kot dija\xc5\xa1ki \xc4\x8dasopis niso bile novost, ti so nastajali \xc5\xbee prej, tako v Ljubljani kot tudi v Celovcu, npr. Slovenska dani\xc4\x8dica, ki je nastajala v ljubljanskem Alojzijevi\xc5\xa1\xc4\x8du, in Slavija, ki je nastajala na gimnazijah v Ljubljani, Celju in Celovcu. Od 1852 dalje je \xc5\xa1olski in cenzurni sistem postal stro\xc5\xbeji, zato so \xc5\xa1le Vaje mimo \xc5\xa1olskih oblasti. Datum, ki pri\xc4\x8da o izdaji prve \xc5\xa1tevilke \xc4\x8dasopisa, je smrt osmo\xc5\xa1olca Jerneja Bizjaka, 10. 6. 1854, kateremu je V. Mandelc napisal pesem V spomin Bizjaku. Drugi zvezek je iz\xc5\xa1el konec februarja 1855, kar je izpri\xc4\x8dano v opazki na koncu zvezka: Kon\xc4\x8dano sve\xc4\x8dana leta 1855. Tretja knjiga pa ni ohranjena, izpri\xc4\x8dano je le, da je nastala v 2. semestru 8. razreda leta 1855 in je vsebovala tudi nadaljevanja prej nezaklju\xc4\x8denih spisov . Vajevci so se sre\xc4\x8devali vsako nedeljo popoldan v Mandel\xc4\x8devem stanovanju. Vsak je s seboj prinesel, kar je napisal v preteklem tednu in naglas prebral prijateljem; kar so odobrili, so zapisali v Vaje. Objavljali so predvsem pesmi, zgodovinske spise, kratke eseje, \xc5\xbeivalske pravljice (bajke) in \xc4\x8drtice. Poudarjali so slovenskost ter se navdu\xc5\xa1evali nad dru\xc5\xbeboslovjem in naravoslovjem. Nad slednjim predvsem zato, ker ga takrat v \xc5\xa1olah ni bilo in posledi\xc4\x8dno je ukvarjanje z naravoslovjem postalo priljubljen konji\xc4\x8dek slovenskih izobra\xc5\xbeencev. Med Vajevci sta se nad naravoslovjem navdu\xc5\xa1evala predvsem Fran Erjavec, ki se je ukvarjal z \xc5\xbeivalstvom, in Ivan Tu\xc5\xa1ek, ki je pisal o rastlinstvu. Za politi\xc4\x8dne tematike so bili zadol\xc5\xbeeni Valentin Zarnik, Vaclav Bril, Martin Pol\xc5\xa1e in Simon Jenko. Za literaturo so s pesmimi, \xc4\x8drticami in novelami skrbeli V. Mandelc, S. Jenko, V. Bril in I. Tu\xc5\xa1ek.'